b'\n_START_ARTICLE_\nOperaatio Cycle\n_START_PARAGRAPH_\nOperaatio Cycle oli toisen maailmansodan aikana 9.\xe2\x80\x9313. kes\xc3\xa4kuuta 1940 toteutettu evakuointi, jossa 11\xc2\xa0000 liittoutuneiden sotilasta siirrettiin Le Havren satamasta Ranskasta Kanaalin yli Englantiin.\n_START_SECTION_\nTaustaa\n_START_PARAGRAPH_\nP\xc3\xa4\xc3\xa4osa liittoutuneiden joukoista evakuoitiin Dunkerquen kautta, mutta Wehrmachtin hy\xc3\xb6kk\xc3\xa4ysk\xc3\xa4rjen saavutettua Abbevillen 1. panssaridivisioona ja 51. Yl\xc3\xa4maan divisioona j\xc3\xa4iv\xc3\xa4t Sommen etel\xc3\xa4puolelle loukkuun. Yksik\xc3\xb6t jatkoivat kuitenkin taisteluaan._NEWLINE_Sommen taisteluiden aikana saksalaiset mursivat ranskalaisten linjat. Yl\xc3\xa4maan divisioona ja osa ranskalaisista yksik\xc3\xb6ist\xc3\xa4 vet\xc3\xa4ytyiv\xc3\xa4t Le Havreen varmistaen satama-alueen.\n_START_SECTION_\nEvakuointi\n_START_PARAGRAPH_\nAmiraliteetti antoi 9. kes\xc3\xa4kuuta m\xc3\xa4\xc3\xa4r\xc3\xa4yksen Le Havren evakuoinnista. Portsmouthin tukikohdan komentaja amiraali Sir William James l\xc3\xa4hetti HMS Codringtonin, kuusi brittil\xc3\xa4ist\xc3\xa4 ja kanadalaista h\xc3\xa4vitt\xc3\xa4j\xc3\xa4\xc3\xa4, joukon pienempi\xc3\xa4 sotalaivoja sek\xc3\xa4 kuljetusaluksia Le Havreen, josta alukset palasivat seuraavana aamuna._NEWLINE_Evakuointia jatkettiin 11. kes\xc3\xa4kuuta, jolloin kuljetusalus Bruges tuhoutui ilmapommituksessa. Amiraali James pyysi ilmavoimilta apua, mink\xc3\xa4 j\xc3\xa4lkeen aloitettiin partiointi alueella. Kes\xc3\xa4kuun 12. p\xc3\xa4iv\xc3\xa4n vastaisena y\xc3\xb6n\xc3\xa4 saatiin p\xc3\xa4\xc3\xa4osa joukoista evakuoitua ja aamun sarastaessa 13. kes\xc3\xa4kuuta evakuointi saatiin p\xc3\xa4\xc3\xa4t\xc3\xb6kseen._NEWLINE_Osa 51. Yl\xc3\xa4maan divisioonasta ei p\xc3\xa4\xc3\xa4ssyt Le Havreen ennen Wehrmachtin k\xc3\xa4rjen saapumista St. Valery-en-Cauxiin. Joukoista osa evakuoitiin 11. kes\xc3\xa4kuun vastaisena y\xc3\xb6n\xc3\xa4 l\xc3\xa4hes asemista Veulesista. Loppuosa joukoista antautui 11. kes\xc3\xa4kuuta.'